Smoothie-urile sunt varianta perfectă de a consuma o porție sănătoasă de legume sau fructe o dată pe zi. În funcție de combinațiile pe care le faci, acestea pot avea efect detoxifiant, ajutându-te în același timp să scapi de kilogramele nedorite.
Cum vara este sezonul fructelor de toate felurile, e și păcat să nu profiți de beneficiile pe care ți le pot aduce aceste minunății naturale: vitamine, minerale, fibre. Este momentul pentru revigorarea organismului, de aceea varianta smoothie-urilor reprezintă o modalitate simplă de a consuma fructe. Mâncând fructele crude sunt păstrate toate proprietățile lor, iar efectul de sațietate este garantat. În plus, aceste băuturi naturale ajută la eliminarea toxinelor, te scapă de balonare și îmbunătățesc aspectul pielii și al podoabei capilare. Consumul regulat de smoothie-uri ajută și la slăbit.
Iată câteva rețete simple de smoothie-uri foarte gustoase și foarte nutritive:
1. Castravete, măr verde și țelină, pentru un efect de drenare
Acest smoothie are efect detoxifiant și ajută la drenare. Se obține dintr-un măr verde, un castravete, două tulpini de țelină, două crenguțe de rozmarin. După ce se mixează bine, se presară ghimbir și turmeric, iar la final poți adăuga o linguriță de zeamă de lămâie. Ghimbirul susține digestia și are proprietăți anti-inflamatorii, de asemenea, ajută la reducerea senzației de foame. Turmericul este bogat în antioxidanți, având totodată proprietăți detoxifiante.
2. Sfeclă roșie și pătrunjel, cu acțiune antioxidantă
Un alt ingredient perfect pentru smoothie-uri, fiind bogat în antociani, care combat radicalii liberi, dar și în vitamine și minerale este sfecla roșie. Aceasta trebuie combinată cu pătrunjel, ideal pentru oxigenarea sângelui. Ai nevoie de o sfeclă roșie decojită, o legătură de pătrunjel fără tulpină, un morcov și o tulpină de țelină. Conținutul mare de fibre din acest amestec sporește senzația de sațietate.
3. Avocado și spanac pentru scăderea colesterolului
Avocado este unul dintre alimentele detoxifiante și dietetice, care ajută, de asemenea, la scăderea nivelului colesterolului rău din sânge și la prevenirea bolilor de inimă. De asemenea, este un fruct bogat în Omega 3, faimoasele „grăsimi bune“ utile pentru sănătatea inimii și a creierului. Pentru a pregăti acest smoothie ai nevoie de: 3 linguri de pastă de avocado, 100 de grame de spanac, zeama de la o lămâie și un praf de sare. Lămâia stimulează diureza, sprijinind procesul de detoxifiere, iar spanacul este bogat în minerale precum calciu, fosfor, fier și cupru. Bea acest smoothie timp de cel puțin 4 zile consecutive, pentru a profita de beneficiile sale.